ПРЕДСЕДНИКУ

НАРОДНЕ СКУПШТИНЕ РЕПУБЛИКЕ СРБИЈЕ

 На основу члана 157. став 6. Пословника Народне скупштине („Службени гласник РС”, број 20/12-пречишћен текст), Одбор за образовање, науку, технолошки развој и информатичко друштво подноси на Предлог закона о високом образовању следеће амандмане:

**АМАНДМАН I**

У члану 11. став 1. мења се и гласи:

 „Национални савет има 17 чланова, које именује Влада, водећи рачуна о заступљености припадника оба пола, и то:

1) шест чланова из реда редовних професора, врхунских стручњака у звању научног саветника, односно уметника са међународно признатим радовима или осведоченим доприносом националној култури, водећи рачуна о заступљености образовно-научних, односно образовно-уметничких поља, као и заступљености универзитета, на предлог Конференције универзитета;

2) два члана из реда професора струковних студија, на предлог Конференције академија струковних студија и високих школа (у даљем тексту: Конференција академија и високих школа);

3) седам чланова из реда врхунских стручњака, односно уметника са међународно признатим радовима или осведоченим доприносом националној култури, водећи рачуна о заступљености образовно-научних, односно образовно-уметничких поља, на предлог министарства надлежног за послове високог обрзовања;

4) два члана на предлог Привредне коморе Србије.

**О б р а з л о ж е њ е**

Састав Националног савета мора да обезбеђује компетентност у креирању политике високог образовања и његове улоге у друштву, као и у погледу усмеравања и обезбеђивања развоја те делатности.

**АМАНДМАН II**

У Предлогу закона о високом обрaзовању, у члану 12. став 1. тачка 17) мења се и гласи:

 „17) утврђује листу рецензенaта;”.

 После тачке 17) додаје се тачка 18), која гласи: „18) обавља и друге послове у складу са законом.”.

 После става 1. додају се нови ст. 2, 3. и 4. који гласе:

 „У листу рецезената из става 1. тачка 17) овог члана могу бити именовани наставници високошколских установа у Републици, као и наставници у одговарајућем звању са високошколских установа ван територије Републике.

Листа рецезената објављује се на званичној интернет страници Националног савета и садржи податке о:

1) имену и презимену рецезента;

2) држави, месту и установи на којој је стекао највиши степен образовања;

3) тренутном наставно-научном звању и години и установи у којој је изабран у наставно-научно звање;

4) образовно-научном, односно образовно-уметничком пољу и области у којој је изабран у наставно-научно звање.

На листи рецензената не може бити лице које је изабрано, постављено или именовано на функцију у државном органу, органу аутономне покрајине или локалне самоуправе, у органу политичке странке, на дужност органа пословођења високошколске установе, члана Националног савета, Комисије за акредитацију, односно запослено у Националном акредитационом телу.”

Досадашњи ст. 2. и 3. постају ст. 5. и 6.

**О б р а з л о ж е њ е**

Национални савет је, према предложеном закону, високо стручно тело, чије чланове именује и разрешава Влада по процедури која је утврђена предметним законом. Национални савет у оквиру своје надлежности обавља низ послова и задатака од значаја за обезбеђивање квалитета високог образовања, као што је утврђивање стандарда и процедура за проверу квалитета рада високошколских установа и студијских програма који гарантују одговарајући ниво квалитета у домену високог образовања и који омогућавају поређење домаћих високошколских установа и система студија са високошколским установама и системима студија у европском простору високог образовања. Стога је логично да у надлежности тог тела буде и утврђивање листе рецензената који учествују у раду његове жалбене комисије, као и у поступцима акредитације и у поступку по жалбама на решење о одузимању акредитације у процесу спољашње контроле квалитета високошколске установе. Конференција универзитета и Конференција академија и високих школа образују се ради координирања рада, утврђивања заједничке политике и остваривања заједничких интереса високошколских установа у њиховом саставу. У складу са тим, оне имају улогу партнера Националног савета и Министарства, када ова тела разматрају питања од значаја за обављање делатности одговарајућих високошколских установа.

**АМАНДМАН III**

У члану 16. став 2. реч: „пет” замењује се речју: „седам”.

Став 3. мења се и гласи:

„Једног члана Управног одбора предлаже Конференција универзитета из реда редовних професора универзитета, једног члана предлаже Конференција академија и високих школа из реда професора струковних студија, два члана предлаже Привредна комора Србије, а три члана именују се на предлог Министарства.”

**О б р а з л о ж е њ е**

 Како би Управни одбор Националног акредитационог тела успешно вршио надлежност доношења одлука предвиђених Законом, потребно је да у његовом саставу буду представници важних сегмената друштва, а посебно привреде што је и препорука европских асоцијација за проверу квалитета. Предложени начин избора и састав Управног одбора Националног акредитационог тела у већој мери одговара надлежностима тог тела које су прописане Предлогом закона.

**АМАНДМАН IV**

У члану 19. тачка 7) мења се и гласи:

 „7) именује рецензенте са листа које утврђује Национални савет (у даљем тексту: рецензенти), на предлог Комисије за акредитацију; ”.

**О б р а з л о ж е њ е**

Овај амандман у складу је са изменама које су предложене и образложене у Амандману I.

**АМАНДМАН V**

 У члану 20. став 4. мења се и гласи:

 „Чланове Комисије за акредитацију бира управни одбор Националног акредитационог тела, на предлог Националног савета, водећи рачуна о заступљености припадника оба пола, као и о заступљености образовно-научних, односно образовно-уметничких поља.”

 Став 5. брише се.

Досадашњи ст. 6-12. постају ст. 5-11.

**О б р а з л о ж е њ е**

Овај амандман у складу је са изменама које су предложене и образложене у Амандману I.

**АМАНДМАН VI**

 У члану 21. став 2. тачка 3) мења се и гласи:

 „3) предлаже Директору Националног акредитационог тела рецензенте, на начин и по поступку утврђеном статутом Националног акредитационог тела, а са листе коју утврђује Национали савет.”

**О б р а з л о ж е њ е**

Овај амандман у складу је са изменама које су предложене и образложене у Амандману I.

**АМАНДМАН VII**

 У члану 23. став 12. мења се и гласи:

„У жалбену комисију из става 11. овог члана именују се три рецензента из одговарајуће области са листе рецензената коју је утврдио Национални савет.”

**О б р а з л о ж е њ е**

Овај амандман у складу је са изменама које су предложене и образложене у Амандману I.

**АМАНДМАН VIII**

 Члан 27. мења се и гласи:

„Члан 27.

Конференција универзитета:

1) разматра питања од заједничког интереса за унапређивање наставно-научне, односно наставно-уметничке делатности на универзитету;

2) усаглашава ставове и координира активности универзитета, посебно у области уписне политике;

3) даје мишљење о стандардима за оцену квалитета образовног, научноистраживачког, уметничког и стручног рада;

4) предлаже кандидате за чланове Националног савета и управног одбора Националног акредитационог тела;

5) предлаже листу стручних, академских, научних, односно уметничких назива из одговарајућих области, скраћеница и опис квалификације тих назива;

6) предлаже мере ради унапређивања материјалног положаја универзитета и стандарда студената;

7) разматра и друга питања од заједничког интереса за универзитете, у складу са овим законом.”

**О б р а з л о ж е њ е**

Овај амандман у складу је са изменама које су предложене и образложене у Амандману I.

**АМАНДМАН IX**

 Члан 29. мења се и гласи:

„Члан 29.

Конференција академија и високих школа:

1) разматра питања од заједничког интереса за унапређивање наставно-стручне, односно наставно-уметничке делатности;

2) усаглашава ставове и координира активности академија струковних студија и високих школа, посебно у области уписне политике;

3) даје мишљење о стандардима за оцену квалитета образовног, истраживачког, уметничког и стручног рада;

4) предлаже листу стручних назива из одговарајућих области, скраћеница и опис квалификације тих назива;

5) предлаже кандидате за чланове Националног савета и управног одбора Националног акредитационог тела;

6) предлаже мере ради унапређивања материјалног положаја академија струковних студија и високих школа и стандарда студената;

7) разматра и друга питања од заједничког интереса за високе школе, академије струковних студија и високе школе струковних студија, у складу са овим законом.”

**О б р а з л о ж е њ е**

Овај амандман у складу је са изменама које су предложене и образложене у Амандману I.

**АМАНДМАН X**

 У члану 31. став 1. после тачке 8) додаје се нова тачка 8а која гласи:

 „8а.

потврђује, на захтев заинтересованог лица, да је исправа коју је издала високошколска установа јавна исправа“.

**О б р а з л о ж е њ е**

Предлогом амaндмана допуњују се одредбе о овлашћењима Министарства, у делу који се односи на верификацију јавних исправа које издају високошколске установе и то на захтев заинтересованих лица-издавање потврде да је исправа издата за то овлашћена високошколска установа, водећи рачуна о садржини чл. 125-127. Предлога закона. На овај начин попуњава се правна празнина која постоји у важећим прописима, а није обухваћена ни Предлогом закона.

**АМАНДМАН XI**

 У члану 150. ст. 4-7. мењају се и гласе:

„До утврђивања листе рецензената у складу са одредбама овог закона, Национални савет именоваће жалбену комисију од рецензената које је именовала Комисија за акредитацију и проверу квалитета до ступања на снагу овог закона.

Национални савет ће расписати јавни позив за попуњавање листе рецензената у року од шест месеци од дана ступања на снагу овог закона.

Започети поступци за признавање стране високошколске исправе, односно вредновања страног студијског програма према прописима који су важили до ступања на снагу овог закона, окончаће се по тим прописима.

До именовања рецензената у складу са одредбама овог закона, за потребе давања стручног мишљења у поступку првог вредновања страног студијског програма ради запошљавања, министар ће образовати комисију од најмање три рецензента са листе рецензената коју је именовала Конференција универзитета до ступања на снагу овог закона.”

**О б р а з л о ж е њ е**

Овај амандман у складу је са изменама које су предложене и образложене у Амандману I.

 ПРЕДСЕДНИК

 Муамер Зукорлић